b'\n_START_ARTICLE_\nJordfeilbryter\n_START_PARAGRAPH_\nEn jordfeilbryter er en enhet som installeres p\xc3\xa5 en elektrisk installasjon for \xc3\xa5 overv\xc3\xa5ke lekkasjestr\xc3\xb8mmer mot jord. Den fungerer ved at den sammenlikner matestr\xc3\xb8mmen med returstr\xc3\xb8mmen. Er returstr\xc3\xb8mmen mindre enn matestr\xc3\xb8mmen betyr det at noe av str\xc3\xb8mmen g\xc3\xa5r til jord og om lekkstr\xc3\xb8mmen overstiger innstilt verdi p\xc3\xa5 jordfeilbryteren vil den sl\xc3\xa5 ut og koble ut installasjonen det er oppdaget jordfeil i.\n_START_SECTION_\nForm\xc3\xa5l\n_START_PARAGRAPH_\nJordfeilbrytere er laget for \xc3\xa5 beskytte mennesker, dyr og materiell mot d\xc3\xb8delige eller skadelige str\xc3\xb8mmer mot jord ved \xc3\xa5 kutte str\xc3\xb8mtilf\xc3\xb8rselen dersom tilgjengelige flater p\xc3\xa5 apparater og installasjoner blir str\xc3\xb8mf\xc3\xb8rende. _NEWLINE_I str\xc3\xb8mkurser i bolig og bygg pleier det \xc3\xa5 f\xc3\xb8lge en jordleder som skal lede eventuelle lekkasjestr\xc3\xb8mmer til jord slik at jordfeilbryteren skal kunne oppdage feilen f\xc3\xb8r et menneske eller et dyr kommer n\xc3\xa6r flater som ved en jordfeil i apparatet har blitt spenningsf\xc3\xb8rende. Som for eksempel en vaskemaskin. Faktisk er jording av alle delene av en elektrisk installasjon i bygg bygd etter 1990 p\xc3\xa5krevd i henhold til forskriftene._NEWLINE_En jordfeil er en feil som oppst\xc3\xa5r ved at en eller flere av str\xc3\xb8mlederne kommer i kontakt med deksler, chassie eller utsidepaneler p\xc3\xa5 et apparat som er lett for brukeren \xc3\xa5 ber\xc3\xb8re. Disse flatene skal ikke v\xc3\xa6re str\xc3\xb8mf\xc3\xb8rende._NEWLINE_Jordfeilbrytere er som regel dimensjonert for hvor mye et menneske kan t\xc3\xa5le \xc3\xa5 f\xc3\xa5 igjennom seg f\xc3\xb8r kroppen vil ta skade. Dette er litt over 30mA og de fleste jordfeilbrytere sl\xc3\xa5r da ut ved maks 30mA lekkasjestr\xc3\xb8m mot jord.\n_START_SECTION_\nForskriftene\n_START_PARAGRAPH_\nJordfeilvern (Jordfeilbrytere) er p\xc3\xa5krevd i alle rom i en bolig, institusjon, skole etc p\xc3\xa5 kurser ikke over 25A og utend\xc3\xb8rs kurser ikke over 32A sikringsst\xc3\xb8rrelse. Men det er under visse omstendigheter at man kan unnlate bruk av jordfeilvern av praktiske \xc3\xa5rsaker. Det kan for eksempel by p\xc3\xa5 problemer om man bruker jordfeilvern p\xc3\xa5 en kurs som skal forsyne et kj\xc3\xb8lelager. S\xc3\xa5 lenge man ivaretar sikkerheten mot ber\xc3\xb8ring av spenningsf\xc3\xb8rende deler (ved \xc3\xa5 f\xc3\xb8lge alternative regler i normene) s\xc3\xa5 kan man unnlate bruk av jordfeilvern._NEWLINE_If\xc3\xb8lge NEK 400 i Norge er det en rekke karakteristikker som er p\xc3\xa5krevd p\xc3\xa5 jordfeilvern:_NEWLINE_P\xc3\xa5 installasjoner som er installert i rom der mennesker oppholder seg s\xc3\xa5 skal utl\xc3\xb8serstr\xc3\xb8mmen bli satt til 30mA og utkoblingen skal skje senest 0.4 sekunder etter at jordfeilen har oppst\xc3\xa5tt. Der det er 400V mellom fase og  jord skal utkoblingen skje senest etter 0.2 sekunder siden spenningen her vil gj\xc3\xb8re st\xc3\xb8rre skader enn der det er 230V til jord (se mont\xc3\xb8rh\xc3\xa5ndboka NEK400:2010 side: 98). Derfor skal jordfeilvern v\xc3\xa6re av 0.8s type for 230V IT anlegg og 0.4s type for 400V TN anlegg. I installasjoner som er felles jordet med ventilasjonsanlegg, r\xc3\xb8ranlegg eller andre metalliske konstruksjoner s\xc3\xa5 skal det uansett v\xc3\xa6re jordfeilvern p\xc3\xa5 samtlige kurser som er i n\xc3\xa6r forbindelse. Dette er for \xc3\xa5 hindre at jordfeilen skal v\xc3\xa6re en livsfare for et stort omr\xc3\xa5de som omfattes av et slikt anlegg._NEWLINE_Det er ogs\xc3\xa5 fastsatt i normene at et jordfeilvern skal v\xc3\xa6re utstyrt med en testknapp. Denne er til for \xc3\xa5 teste utkoblingsfunksjonen i bryteren og for \xc3\xa5 sm\xc3\xb8re utkoblingsmekanismene. Den fungerer ved \xc3\xa5 slippe litt av str\xc3\xb8mmen p\xc3\xa5 den ene fasen forbi f\xc3\xb8lerspolen. F\xc3\xb8lerspolen vil da merke ubalanse og tro at noe er galt og den vil l\xc3\xb8se ut. Man simulerer alts\xc3\xa5 her en jordfeil. Beboerne b\xc3\xb8r selv teste jordfeilvernet (jordfeilbryteren) i boligen en gang hver m\xc3\xa5ned ved \xc3\xa5 trykke inn testknappen. Jordfeilvernet skal da hoppe ned i AV posisjon. V\xc3\xa6r forberedt p\xc3\xa5 at spenningen blir borte p\xc3\xa5 den aktuelle kursen n\xc3\xa5r du tester jordfeilbryterne._NEWLINE_Elektroinstallat\xc3\xb8rer og elektrikere tester jordfeilbryterne med en spesiell installasjonstester for \xc3\xa5 teste om jordfeilvernet faktisk l\xc3\xb8ser ut under 30mA.\n_START_SECTION_\nPrinsipiell virkem\xc3\xa5te\n_START_PARAGRAPH_\nPrinsippet er enkelt. Hvis man tar to r\xc3\xb8r med vann som skal g\xc3\xa5 gjennom en radiator, s\xc3\xa5 vil det ene r\xc3\xb8ret f\xc3\xb8re vann inn i radiatoren, mens det andre r\xc3\xb8ret vil f\xc3\xb8re vann ut. Om man sammenlikner summen av vann inn med summen av vann ut, s\xc3\xa5 vil man finne ut om radiatoren lekker. Er begge verdiene like, s\xc3\xa5 lekker den ikke. Om det g\xc3\xa5r mer vann inn enn det kommer ut, s\xc3\xa5 lekker den. Apparatet som kan f\xc3\xa5 jordfeil er her prinsipielt det samme som radiatoren.\n_START_SECTION_\nFaktisk virkem\xc3\xa5te\n_START_PARAGRAPH_\nEn jordfeilbryter best\xc3\xa5r av en metallring med en \xc2\xabf\xc3\xb8lerspole\xc2\xbb rundt som alle fasene og eventuelt null-lederen g\xc3\xa5r gjennom. N\xc3\xa5r det ikke er jordfeil vil det v\xc3\xa6re en perfekt balanse mellom str\xc3\xb8mmene som g\xc3\xa5r inn i en av fasene og kommer ut av de andre. Fase 1 vil indusere et magnetfelt. Det samme vil fase 2. Disse er av omvendt polaritet og vil derfor utlikne hverandre. Dermed vil det ikke opprettes elektromagnetisk aktivitet i metallringen, det vil ikke bli indusert noen spenning i \xc2\xabf\xc3\xb8lerspolen\xc2\xbb og jordfeilbryteren vil ikke koble ut. Om det oppst\xc3\xa5r jordfeil, s\xc3\xa5 vil all str\xc3\xb8mmen g\xc3\xa5 gjennom ringen og indusere et magnetfelt (fase 1). Siden jordfeilen s\xc3\xb8rger for at returstr\xc3\xb8mmen er mindre s\xc3\xa5 vil ikke lenger returstr\xc3\xb8mmen (fase 2) utlikne induseringen fra fase 1. Dermed vil det oppst\xc3\xa5 en overskuddsstr\xc3\xb8m i \xc2\xabf\xc3\xb8lerspolen\xc2\xbb. Denne spolen vil da levere str\xc3\xb8m til en transistor som s\xc3\xa5 vil gi spenning ut til et rel\xc3\xa9 inne i jordfeilbryteren. Enheten vil da kutte hele str\xc3\xb8mbanen p\xc3\xa5 samtlige str\xc3\xb8mbaner ut til installasjonen. Denne prosessen vil skje lynraskt i henhold til fastsatte reaksjonstider i forskriftene.'